RO Jurnalul Oficial al Uniunii Europene C 54/5

Aviz de inițiere a unei reexaminări intermediare parțiale a măsurilor antidumping privind importurile anumitor tipuri de saci și pungi din plastic originare din Republica Populară Chineză

(2007/C 54/06)

Comisia a hotărât din proprie inițiativă deschiderea unei reexaminări intermediare parțiale în conformitate cu articolul 11 alineatul (3) din Regulamentul (CE) nr. 384/96 al Consiliului privind protecția împotriva importurilor care fac obiectul unui dumping din partea țărilor care nu sunt membre ale Comunității Europene („regulamentul de bază“) (1). Domeniul de aplicare al reexaminării se limitează la aspecte legate de dumping în ceea ce privește un singur producător exportator, Xinhui Alida Polythene Limited („societatea“).

1. Produse

Produsele care fac obiectul reexaminării sunt sacii și pungile din plastic cu un conținut de polietilenă de cel puțin 20 % din greutate și o grosime ce nu depășește 100 micrometri, originare din Republica Populară Chineză („produsele în cauză“) și clasificate în prezent în cadrul codurilor NC ex 3923 21 00, ex 3923 29 10 și ex 3923 29 90 (codurile TARIC 3923210020, 3923291020 și 3923299020). Aceste coduri NC sunt menționate doar cu titlu informativ.

2. Măsuri existente

Măsurile aflate în prezent în vigoare sunt taxe antidumping definitive instituite prin Regulamentul (CE) nr. 1425/2006 al Consiliului (2).

3. Motivele reexaminării

Comisia dispune de suficiente elemente de probă prima facie care dovedesc modificările pe baza cărora s-au stabilit măsurile existente și faptul că aceste modificări sunt durabile. În conformitate cu informațiile aflate la dispoziția Comisiei, condițiile unei economii de piață se aplică cu prioritate societății în cauză, lucru demonstrat de faptul că societatea îndeplinește acum criteriile stabilite în articolul 2 alineatul (7) litera (c) din regulamentul de bază. De asemenea, așa cum arată dovezile disponibile, structura de vânzări a societății, atât în ceea ce privește cantitatea, cât și în ceea ce privește destinația, s-a modificat de o manieră durabilă începând cu perioada în baza căreia s-au stabilit măsurile existente, așa cum a fost cazul capacității instalate.

În plus, o comparație între valoarea normală bazată pe propriile costuri/prețurile interne ale societății și prețurile de export ale acesteia ar avea ca rezultat reducerea dumpingului cu mult sub nivelul măsurii actuale. Așadar, pentru a contrabalansa dumpingul, nu ar mai fi necesară menținerea măsurilor la nivelurile existente, bazate pe nivelul de dumping stabilit anterior.

4. Procedura de constatare a dumpingului

Comisia a constatat, după consultarea comitetului consultativ, că există elemente de probă suficiente pentru a justifica deschiderea unei reexaminări intermediare parțiale. Prin urmare, Comisia inițiază o reexaminare în conformitate cu articolul 11 alineatul (3) din regulamentul de bază pentru a stabili dacă societatea își desfășoară activitatea în condițiile unei economii de piață, așa cum sunt definite în articolul 2 alineatul (7) litera (c) din regulamentul de bază. În caz afirmativ, Comisia va stabili marja individuală de dumping a societății pe baza propriilor costuri/prețurilor interne ale acesteia, sau, în mod alternativ, va stabili această marjă în conformitate cu articolul 9 alineatul (5) din regulamentul de bază. Dacă se constată că e vorba de dumping, Comisia va stabili nivelul taxei ce va fi aplicată importurilor în Comunitate ale produsului în cauză.

Ancheta va evalua necesitatea de a continua, de a înlătura sau de a modifica măsurile existente privind societatea menționată anterior.

(a) Chestionare

Pentru a obține informațiile pe care le consideră necesare pentru anchetă, Comisia va trimite chestionare societății și autorităților din țara exportatoare în cauză. Aceste informații, precum și elementele de probă trebuie să fie comunicate Comisiei în termenul prevăzut la articolul 5 alineatul (a) punctul (i) din prezentul aviz.

(b) Strângerea informațiilor și desfășurarea audierilor

Toate părțile interesate sunt invitate prin prezentul aviz să își exprime punctele de vedere, să comunice și alte informații, pe lângă răspunsurile date în chestionar, și să aducă elemente de probă pentru susținerea lor. Aceste informații, precum și elementele de probă trebuie să fie comunicate Comisiei în termenul prevăzut la articolul 5 alineatul (a) punctul (i) din prezentul aviz.

În plus, Comisia poate audia părțile interesate, cu condiția ca acestea să trimită o solicitare din care să reiasă că au motive speciale pentru care trebuie să fie audiate. Solicitarea trebuie făcută în termenul prevăzut la articolul 5 alineatul (a) punctul (ii) din prezentul aviz.

(c) Statutul de economie de piață

În cazul în care societatea susține și aduce suficiente elemente de probă care dovedesc că își desfășoară activitatea în condițiile unei economii de piață, adică îndeplinește criteriile stabilite la articolul 2 alineatul (7) litera (c) din regulamentul de bază, valoarea normală va fi stabilită în conformitate cu articolul 2 alineatul (7) litera (b) din regulamentul de bază. În acest scop, o cerere motivată în mod corespunzător trebuie trimisă în termenul prevăzut la articolul 5 alineatul (b) din prezentul aviz. Comisia va trimite un formular de cerere atât societății, cât și autorităților din Republica Populară Chineză.

(d) Alegerea țării cu o economie de piață

În cazul în care societatea nu beneficiază de tratamentul corespunzător unei economii de piață, și în conformitate cu articolul 9 alineatul (5) din regulamentul de bază, va fi folosită o țară cu o economie de piață adecvată pentru a stabili valoarea normală pentru Republica Populară Chineză, în conformitate cu articolul 2 alineatul (7) litera (a) din regulamentul de bază. Comisia intenționează să folosească din nou Malaiezia în acest scop, ca și în cazul anchetei în urma căreia s-au impus măsurile actuale privind importul produselor în cauză din Republica Populară Chineză. Părțile interesate sunt invitate prin prezentul aviz să își prezinte observațiile privind oportunitatea acestei alternative în termenul prevăzut la articolul 5 alineatul (c).

În plus, în cazul în care societatea beneficiază de tratamentul corespunzător unei economii de piață, Comisia poate, dacă este nevoie, să folosească informațiile privind valoarea normală stabilită într-o țară cu o economie de piață adecvată, de ex. pentru a înlocui orice elemente de preț sau cost nesigure în Republica Populară Chineză, dacă datele sigure necesare nu sunt disponibile în Republica Populară Chineză. Comisia intenționează din nou să folosească Malaiezia în acest scop.

5 Termene

(a) Termene generale

(i) Destinate părților pentru a se prezenta și a trimite răspunsurile la chestionare, precum și orice alte informații

Pentru ca demersurile părților să fie luate în considerare în timpul anchetei, toate părțile interesate trebuie să se prezinte contactând Comisia, și, în lipsa unei prevederi contrare, să își exprime punctele de vedere și să trimită răspunsurile la chestionare sau orice alte informații în termen de 40 de zile de la data publicării prezentului aviz în Jurnalul Oficial al Uniunii Europene. Este de subliniat faptul că majoritatea drepturilor procedurale prevăzute în regulamentul de bază pot fi exercitate numai dacă părțile s-au făcut cunoscute în termenul menționat anterior.

(ii) Audieri

Toate părțile interesate pot, de asemenea, să solicite audierea de către Comisie în același termen de 40 de zile.

(b) Termen special pentru înaintarea cererilor de acordare a statutului de economie de piață

Cererea societății motivată în mod adecvat de acordare a tratamentului corespunzător unei economii de piață, așa cum este menționat la punctul articolul 4 alineatul (c) din prezentul aviz, trebuie comunicată Comisiei în termen de 21 zile de la data publicării avizului în Jurnalul Oficial al Uniunii Europene.

(c) Termen special pentru alegerea țării cu o economie de piață

Părțile implicate în anchetă pot prezenta, dacă doresc, observații privind oportunitatea alegerii Malaieziei ca țară cu o economie de piață, așa cum se menționează la articolul 4 alineatul (d) din prezentul aviz, în vederea stabilirii valorii normale pentru Republica Populară Chineză. Aceste observații trebuie comunicate Comisiei în termen de 10 zile de la data publicării prezentului aviz în Jurnalul Oficial al Uniunii Europene.

6. Observații scrise, răspunsuri la chestionare și corespondență

Toate observațiile și cererile părților interesate trebuie prezentate în scris (nu în format electronic, cu excepția unei prevederi contrare) și trebuie să menționeze numele, adresa, adresa de e-mail, telefonul și numărul de fax ale părților interesate. Toate observațiile comunicate în scris, inclusiv informațiile solicitate în prezentul aviz, răspunsurile la chestionare și corespondența cu părțile interesate, furnizate cu titlu confidențial, poartă mențiunea „Acces limitat“ (3) (Acces limitat) și, în conformitate cu articolul 19 alineatul (2) din regulamentul de bază, trebuie să fie însoțite de o versiune neconfidențială, care să poarte mențiunea „VERSIUNE DESTINATĂ CONSULTĂRII DE CĂTRE PĂRȚILE INTERESATE“).

Adresa Comisiei:

European Commission Directorate General for Trade Directorate H Office: J-79 5/16 B-1049 Brussels Fax (32-2) 295 65 05

7. Necooperare

În cazul în care o parte interesată refuză accesul la informațiile necesare sau nu le furnizează în termenul prevăzut sau obstrucționează în mod semnificativ ancheta, se pot stabili, pe baza probelor disponibile, concluzii provizorii sau definitive, pozitive sau negative, în conformitate cu articolul 18 din regulamentul de bază.

În cazul în care se constată că partea interesată a furnizat informații false sau înșelătoare, informațiile nu sunt luate în considerare și se pot utiliza probele disponibile. Dacă o parte interesată nu cooperează sau cooperează doar parțial și, în consecință, concluziile sunt stabilite în baza probelor disponibile, în conformitate cu articolul 18 din regulamentul de bază, rezultatul anchetei poate fi mai puțin favorabil acelei părți decât dacă aceasta ar fi cooperat.

8. Programul anchetei

În conformitate cu articolul 6 alineatul (9) din regulamentul de bază, ancheta trebuie încheiată în termen de 15 luni de la data publicării prezentului aviz în Jurnalul Oficial al Uniunii Europene.

(1) JO L 56, 6.3.1996, p. 1. Regulament astfel cum a fost modificat ultima dată prin Regulamentul (CE) nr. 2117/2005 al Consiliului (JO L 340, 23.12.2005, p. 17).

(2) JO L 270, 29.9.2006, p. 4.

(3) Aceasta înseamnă că documentul este destinat exclusiv uzului intern. Este protejat în conformitate cu articolul 4 din Regulamentul (CE) nr. 1049/2001 al Parlamentului şi Consiliului, privind accesul public la documentele Parlamentului European, Consiliului şi Comisiei (JO L 145, 31.5.2001, p. 43). Este vorba despre un document confidenţial, în sensul articolului 19 din regulamentul de bază şi al articolului 6 din Acordul OMC privind aplicarea articolului VI din GATT din 1994 (Acordul antidumping).